በግብርና ልማቱ የሚያጋጥሙ የግብዓት አቅርቦት፣ የገበያ ትስስር እና የመሠረተ ልማት ችግሮችን ለመፍታት የሰሞኑ ጉብኝት ፋይዳው የጎላ መሆኑን የአማራ ክልል ርእሰ መስተዳድር ተመሥገን ጥሩነህ ተናገሩ።
ባሕር ዳር፡ ሚያዝያ 29/2012 ዓ.ም (አብመድ) የአማራ ክልል ርእሰ መሥተዳድሩ በሰሜን ሸዋ ዞን፣ ኦሮሞ ብሔረሰብ አስተዳደር፣ ደቡብ ወሎና ሰሜን ወሎ ዞኖች ሲያካሂዱ የነበረውን የመስክ ምልከታ አጠናቅቀዋል።ዛሬ በሰሜን ወሎ ዞን በሀብሩ፣ ጉባላፍቶና ራያ ቆቦ ወረዳዎች እየተከናወኑ የሚገኙ የመስኖ ልማት ሥራዎችን ተመልክተዋል። 2 ሺ 800 ሄክታር መሬትን በመስኖ እያለማ ያለው የራያ ቆቦ ሸለቆ ልማትም የጉብኝታቸው አካል ነበር።በኩታ ገጠም እርሻ ሙዝ፣ ማንጎና ፓፓያን የመሳሰሉትን በማልማት ለገበያ እያቀረቡ መሆኑንም አርሶ አደሮቹ ለአብመድ ተናግረዋል። በመስኖ ልማት እንቅስቃሴያቸው የግብዓት አቅርቦትና የጸረ ተባይ ኬሚካል አቅርቦት ችግሮች መኖራቸውን አንስተዋል።